Un dels objectius del Pla Interdepartamental i Intersectorial de Salut Pública (PINSAP) és portar les estratègies de salut a totes les polítiques a tot el territori.
Per afavorir aquest desplegament, s'ha reforçat la governança i, entre altres mesures, s'han creat els consells territorials consultius i de coordinació, que coincideixen amb les regions sanitàries.
Els consells territorials valoren les necessitats a través d'un diagnòstic de salut, identifiquen els àmbits prioritaris d'actuació i treballen els temes acordats a través de comissions tècniques.
Un dels àmbits prioritaris d'actuació arreu del territori és la promoció d'un envelliment actiu i saludable, que s'està treballant des de sis comissions tècniques territorials.
Des d'aquesta pàgina podeu conèixer el treball que estan portan a terme aquestes comissions.
Les noves tecnologies de la informació i de la comunicació (TIC) aporten importants avantatges en relació amb l'envelliment actiu i saludable: afavoreixen el desenvolupament individual i social; permeten assumir nous reptes, aprendre i informar-se, i entretenir-se; ajuden a millorar la qualitat de vida, a potenciar les aficions, a connectar amb fills i néts (factor intergeneracional), a evitar l'aïllament i la soledat, i també a millorar l'estimulació cognitiva i física.
Les primeres tasques d'aquesta comissió tècnica han estat la identificació dels serveis de proximitat i una enquesta a persones grans del territori.
Pàgina de la comissió tècnica d'envelliment i noves tecnologies del consell territorial d'Alt Pirineu i Aran.
S'ha detectat la necessitat d'adoptar un enfocament integrat i de cicle vital de les intervencions de promoció de l'envelliment actiu, així com de millorar el model de coordinació entre els organismes i entitats que duen a terme aquestes intervencions.
L'objectiu d'aquesta comissió tècnica és proporcionar un marc comú per a les intervencions en aquest àmbit i proporcionar guies i instruments genèrics que facilitin l'adaptació de les intervencions a nivell més local: empreses, barris, etc.
Pàgina de la comissió tècnica de promoció de l'envelliment actiu del consell territorial de Barcelona.
El bon tracte envers les persones grans és fonamental per aconseguir un envelliment actiu, saludable i satisfactori.
Des d'aquesta comissió tècnica es va escollir ampliar i estendre l'experiència del "Tracta'm bé", una iniciativa nascuda al Solsonès.
L'objectiu és promoure el canvi de paradigma de la visió negativa de l'envelliment, valorant positivament les persones grans i promovent-ne el bon tracte des de diferents àmbits.
Pàgina de la comissió tècnica d'envelliment saludable del consell territorial de la Catalunya Central.
Amb l'objectiu d'impulsar la participació, l'ocupació i l'autonomia de les persones grans, de d'aquesta comissió tècnica s'ha dissenyat una metodologia d'intervenció qualitativa i cocreativa perquè les persones puguin decidir com volen envellir.
S'ha dut a terme un pla pilot amb tres grups focals i s'ha elaborat una eina basada en criteris de qualitat per poder valorar els projectes i/o accions intergeneracionals.
Pàgina de la comissió tècnica d'envelliment actiu i vincles intergeneracionals del consell territorial de Girona.
S'ha detectat la necessitat de prestigiar l'edat i lluitar contra els estigmes i prejudicis que la societat sovint atorga a les persones grans, i de portar a terme accions per canviar la visió negativa de l'envelliment.
L'objectiu és donar visibilitat a les experiències en participació de les persones grans en la comunitat per potenciar-ne l'apoderament com a ciutadans, eliminar la discriminació per l'edat, reduir les desigualtats i proporcionar entorns i oportunitats perquè les persones grans puguin decidir com volenviure i quin paper volen tenir en la societat.
Pàgina de la comissió tècnica d'apoderament i reconeixement de la gent gran del consell territorial de Lleida.
Com a resposta a la preocupació que genera la situació d'envelliment i despoblació a Terres de l'Ebre, aquest consell territorial s'ha proposat trobar un punt de connexió entre les persones grans no dependents, amb valors professionals singulars, i les persones que vulguin desenvolupar una activitat professional vinculada al territori.
Les persones grans aporten valors i experiència i acompanyen les persones interessades a arrelar-se al territori mitjançant una activitat professional.
Pàgina de la comissió tècnica d'envelliment i despoblació del consell territorial de Terres de l'Ebre.